b'\n_START_ARTICLE_\nOtto M\xc3\xa4kinen\n_START_SECTION_\nSeuraura\n_START_PARAGRAPH_\nM\xc3\xa4kinen aloitti j\xc3\xa4\xc3\xa4kiekkoilun Yl\xc3\xb6j\xc3\xa4rven Tapparassa, josta h\xc3\xa4n siirtyi noin nelj\xc3\xa4n vuoden j\xc3\xa4lkeen varsinaiseen kasvattajaseuraansa Tampereen Tapparaan. M\xc3\xa4kinen oli kaksi vuotta "alaik\xc3\xa4isen\xc3\xa4" voittamassa C-nuorten SM-hopeaa vuonna 2012. Seuraavalla kaudella 2012\xe2\x80\x932013 h\xc3\xa4n voitti C-nuorten SM-sarjan runkosarjassa Tapparan sis\xc3\xa4isen pistep\xc3\xb6rssin tehoilla 14+15=29. M\xc3\xa4kinen valittiin kauden p\xc3\xa4\xc3\xa4tteeksi B-nuorten SM-sarjan toiseen t\xc3\xa4hdist\xc3\xb6kent\xc3\xa4lliseen. H\xc3\xa4n osallistui kauden aikana my\xc3\xb6s yhten\xc3\xa4 viidest\xc3\xa4 suomalaispelaajasta IIHF Development Campiin._NEWLINE_Kes\xc3\xa4kuussa 2014 M\xc3\xa4kinen teki Tapparan kanssa vuoden mittaisen SM-liigasopimuksen. H\xc3\xa4n ei tehnyt kaudella 2014\xe2\x80\x932015 viel\xc3\xa4 liigadebyytti\xc3\xa4\xc3\xa4n, mutta pelasi Tapparassa kuitenkin yhden Mestarien liigan ottelun. M\xc3\xa4kinen teki CHL-debyyttins\xc3\xa4 7. lokakuuta 2014 t\xc5\xa1ekkil\xc3\xa4ist\xc3\xa4 HC T\xc5\x99ineci\xc3\xa4 vastaan ja onnistui ottelussa my\xc3\xb6s maalinteossa. My\xc3\xb6s kauden 2015\xe2\x80\x932016 h\xc3\xa4n pelasi l\xc3\xa4hes kokonaan Tapparan A-nuorissa. M\xc3\xa4kinen pelasi kauden aikana yhden CHL-ottelun, mutta h\xc3\xa4n ei viel\xc3\xa4k\xc3\xa4\xc3\xa4n debytoinut SM-liigassa._NEWLINE_M\xc3\xa4kinen sai ennen NHL:n varaustilaisuutta 2016 kutsun NHL Combine -tilaisuuteen, jossa pelaajia haastateltiin ja heid\xc3\xa4n fyysisi\xc3\xa4 kykyj\xc3\xa4\xc3\xa4n testattiin. H\xc3\xa4nen aerobisen kuntonsa VO2max-arvonsa oli tilaisuuden 12. paras. M\xc3\xa4kist\xc3\xa4 ei kuitenkaan lopulta varattu ollenkaan. H\xc3\xa4net varasi samana kes\xc3\xa4n\xc3\xa4 kuitenkin OHL-joukkue Sault Ste. Marie Greyhounds 26. pelaajana CHL:n varaustilaisuudessa. H\xc3\xa4n siirtyi joukkueeseen kaudeksi 2016\xe2\x80\x932017._NEWLINE_Kaudeksi 2017\xe2\x80\x932018 M\xc3\xa4kinen palasi 1+1-vuotisella sopimuksella Tapparaan. H\xc3\xa4n teki liigadebyyttins\xc3\xa4 19. syyskuuta 2017 vieraissa Porin \xc3\x84ssi\xc3\xa4 vastaan. M\xc3\xa4kinen merkittiin Tapparan nelosketjun keskushy\xc3\xb6kk\xc3\xa4\xc3\xa4j\xc3\xa4ksi laidoilleen Anton Levtchi ja Teemu Nurmi. H\xc3\xa4n sai ottelussa j\xc3\xa4\xc3\xa4aikaa 8.43 minuuttia. Uudenvuodenaattona M\xc3\xa4kinen teki Tapparan kanssa 1+1-vuotisen jatkosopimuksen. H\xc3\xa4n pelasi joukkueessa kauden aikana yhdeks\xc3\xa4n runkosarja- ja kaksi CHL-ottelua tehden yhden sy\xc3\xb6tt\xc3\xb6pisteen. M\xc3\xa4kinen pelasi SM-liigaa my\xc3\xb6s yhden ottelun verran lainalla Mikkelin Jukureissa helmikuussa 2018. Suurimman osan kaudestaan h\xc3\xa4n pelasi kuitenkin lainalla Mestis-joukkue Lemp\xc3\xa4\xc3\xa4l\xc3\xa4n Kisassa, jossa tulokaskausi toi 38 runkosarjaottelussa tehot 13+16=29, viidess\xc3\xa4 playoff-ottelussa kaksi sy\xc3\xb6tt\xc3\xb6pistett\xc3\xa4 ja kahdessa Suomen Cupin ottelussa tehot 1+2=3. M\xc3\xa4kinen vahvisti my\xc3\xb6s Tapparan A-nuoria pudotuspeleiss\xc3\xa4._NEWLINE_Alkukauden 2018\xe2\x80\x932019 M\xc3\xa4kinen pelasi l\xc3\xa4hinn\xc3\xa4 lainalla LeKiss\xc3\xa4. H\xc3\xa4n pelasi Tapparassa yhden runkosarja- ja CHL-ottelun. Lokakuussa seura lainasi M\xc3\xa4kisen joulutaukoon asti ulottuvalla sopimuksella TuTon Mestis-joukkueeseen. Marraskuussa h\xc3\xa4nen lainasopimustaan jatkettiin kauden loppuun. M\xc3\xa4kinen voitti kauden p\xc3\xa4\xc3\xa4tteeksi Mestis-pronssia. Kaudeksi 2019\xe2\x80\x932020 h\xc3\xa4n siirtyi jatkamaan Mestis-uraansa vuoden mittaisella sopimuksella KOOVEE:n riveihin.\n_START_SECTION_\nMuuta\n_START_PARAGRAPH_\nM\xc3\xa4kinen pelaa my\xc3\xb6s Rullakiekko Team Haipissa._NEWLINE_Oton isosisko on uimari Anna M\xc3\xa4kinen. Sisarusten \xc3\xa4iti on uintivalmentaja Kristiina M\xc3\xa4kinen.'